title: Vykonávacie Nariadenie Komisie (EÚ) 2019/1785 z 18. októbra 2019, ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení [Ragusano (CHOP)]

text:
                  25.10.2019

                  SK

                  Úradný vestník Európskej únie

                  L 272/136

         VYKONÁVACIE NARIADENIE KOMISIE (EÚ) 2019/1785
         z 18. októbra 2019,
         ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení [„Ragusano“ (CHOP)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 53 ods. 1 prvým pododsekom nariadenia (EÚ) č. 1151/2012 Komisia preskúmala žiadosť Talianska o schválenie zmeny špecifikácie chráneného označenia pôvodu „Ragusano“ zapísaného do registra na základe nariadenia Komisie (ES) č. 1263/96 (2).

                     (2)

                     Vzhľadom na to, že nejde o nepodstatnú zmenu v zmysle článku 53 ods. 2 nariadenia (EÚ) č. 1151/2012, Komisia danú žiadosť o zmenu uverejnila v zmysle článku 50 ods. 2 písm. a) uvedeného nariadenia v Úradnom vestníku Európskej únie (3).

                     (3)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, zmena špecifikácie by sa mala schváliť,

               PRIJALA TOTO NARIADENIE:

            Článok 1
            Zmena špecifikácie uverejnená v Úradnom vestníku Európskej únie týkajúca sa názvu „Ragusano“ (CHOP) sa schvaľuje.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 18. októbra 2019

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 343, 14.12.2012, s. 1.

            (2)  Nariadenie Komisie (ES) č. 1263/96 z 1. júla 1996, ktorým sa mení a dopĺňa príloha nariadenia (ES) č. 1107/96 o zápise zemepisných názvov a označení pôvodu podľa postupu ustanoveného v článku 17 nariadenia (EHS) č. 2081/92 (Ú. v. ES L 163, 2.7.1996, s. 19).

            (3)  Ú. v. EÚ C 216, 27.6.2019, s. 17.


title: Vykonávacie nariadenie Komisie (EÚ) 2019/1786 z 23. októbra 2019, ktorým sa mení nariadenie (ES) č. 1484/95, pokiaľ ide o stanovenie reprezentatívnych cien v sektoroch hydinového mäsa a vajec a pre vaječný albumín

text:
                  25.10.2019

                  SK

                  Úradný vestník Európskej únie

                  L 272/137

         VYKONÁVACIE NARIADENIE KOMISIE (EÚ) 2019/1786
         z 23. októbra 2019,
         ktorým sa mení nariadenie (ES) č. 1484/95, pokiaľ ide o stanovenie reprezentatívnych cien v sektoroch hydinového mäsa a vajec a pre vaječný albumín
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 183 písm. b),
         so zreteľom na nariadenie Európskeho parlamentu a Rady (EÚ) č. 510/2014 zo 16. apríla 2014, ktorým sa stanovujú obchodné opatrenia uplatniteľné na určitý tovar vznikajúci spracovaním poľnohospodárskych výrobkov, a ktorým sa zrušujú nariadenia Rady (ES) č. 1216/2009 a (ES) č. 614/2009 (2), a najmä na jeho článok 5 ods. 6 písm. a),
         keďže:

                     (1)

                     Nariadením Komisie (ES) č. 1484/95 (3) sa stanovili pravidlá uplatňovania systému dodatkových dovozných ciel a reprezentatívne ceny v sektoroch hydinového mäsa a vajec a pre vaječný albumín.

                     (2)

                     Z pravidelnej kontroly údajov, z ktorých sa vychádza pri stanovovaní reprezentatívnych cien výrobkov v sektoroch hydinového mäsa a vajec a pre vaječný albumín, vyplýva, že reprezentatívne ceny pre dovoz niektorých výrobkov treba zmeniť, pričom sa zohľadňujú rozdiely v cenách v závislosti od pôvodu.

                     (3)

                     Nariadenie (ES) č. 1484/95 by sa preto malo zodpovedajúcim spôsobom zmeniť.

                     (4)

                     Treba zabezpečiť, aby sa toto opatrenie začalo uplatňovať čo najskôr po sprístupnení aktualizovaných údajov, a preto by toto nariadenie malo nadobudnúť účinnosť dňom jeho uverejnenia,

               PRIJALA TOTO NARIADENIE:

            Článok 1
            Príloha I k nariadeniu (ES) č. 1484/95 sa nahrádza textom uvedeným v prílohe k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 23. októbra 2019

                  Za Komisiu

                  v mene predsedu

               Jerzy PLEWA

                  generálny riaditeľ

                  Generálne riaditeľstvo pre poľnohospodárstvo a rozvoj vidieka

            (1)  Ú. v. EÚ L 347, 20.12.2013, s. 671.

            (2)  Ú. v. EÚ L 150, 20.5.2014, s. 1.

            (3)  Nariadenie Komisie (ES) č. 1484/95 z 28. júna 1995 stanovujúce podrobné pravidlá na zavedenie systému dodatkových dovozných ciel a stanovenie reprezentatívnych cien v sektoroch hydinového mäsa a vajec a pre vaječný albumín a ktorým sa ruší nariadenie č. 163/67/EHS (Ú. v. ES L 145, 29.6.1995, s. 47).

            PRÍLOHA

                     „PRÍLOHA I

                                 Číselný znak KN

                                 Opis tovaru

                                 Reprezentatívna cena
                                 (v EUR/100 kg)

                                 Zábezpeka podľa článku 3
                                 (v EUR/100 kg)

                                 Pôvod (1)

                                 0207 12 90

                                 Mrazené trupy z hydiny druhu Gallus domesticus, známe ako „kurčatá 65 %“

                                 136,2

                                 0

                                 AR

                                 0207 14 10

                                 Mrazené vykostené kusy z hydiny druhu Gallus domesticus

                                 231,2
                                 210,6
                                 244,8
                                 236,9

                                 21
                                 27
                                 17
                                 19

                                 AR
                                 BR
                                 CL
                                 TH

                                 1602 32 11

                                 Nevarené prípravky z hydiny druhu Gallus domesticus

                                 272,1

                                 4

                                 BR

               “

               (1)  nariadenie Európskeho parlamentu a Rady (ES) č. 471/2009 o štatistike Spoločenstva o zahraničnom obchode s nečlenskými krajinami, pokiaľ ide o aktualizáciu nomenklatúry krajín a území (Ú. v. EÚ L 328, 28.11.2012, s. 7).en


title: Vykonávacie nariadenie Komisie (EÚ) 2020/502 zo 6. apríla 2020 o určitých opatreniach obchodnej politiky týkajúcich sa určitých výrobkov s pôvodom v Spojených štátoch amerických

text:
                  7.4.2020

                  SK

                  Úradný vestník Európskej únie

                  L 109/10

         VYKONÁVACIE NARIADENIE KOMISIE (EÚ) 2020/502
         zo 6. apríla 2020
         o určitých opatreniach obchodnej politiky týkajúcich sa určitých výrobkov s pôvodom v Spojených štátoch amerických
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 654/2014 z 15. mája 2014 o výkone práv Únie na účely uplatňovania a presadzovania pravidiel medzinárodného obchodu (1), a najmä na jeho článok 4 ods. 1,
         keďže:

                     (1)

                     Spojené štáty americké 24. januára 2020 prijali ochranné opatrenia vo forme zvýšenia ciel na dovoz určitých druhotných výrobkov z hliníka a určitých druhotných výrobkov z ocele s účinnosťou od 8. februára 2020, a to s neobmedzeným trvaním.

                     (2)

                     Napriek tomu, že Spojené štáty americké označujú tieto opatrenia ako bezpečnostné opatrenia, v podstate ide o ochranné opatrenia. Pozostávajú z nápravných opatrení, ktoré narušujú rovnováhu koncesií a záväzkov vyplývajúcich z Dohody o založení Svetovej obchodnej organizácie (ďalej len „WTO“) a obmedzujú dovoz s cieľom chrániť domáce výrobné odvetvie pred zahraničnou konkurenciou v záujme obchodnej prosperity tohto domáceho výrobného odvetvia. Bezpečnostné výnimky Všeobecnej dohody o clách a obchode z roku 1994 (ďalej len „GATT 1994“) sa na takéto ochranné opatrenia nevzťahujú ani ich neodôvodňujú, a nemajú žiadny vplyv na právo na vyrovnanie podľa príslušných ustanovení Dohody o založení WTO.

                     (3)

                     V Dohode WTO o ochranných opatreniach sa stanovuje právo každého vyvážajúceho člena dotknutého ochranným opatrením pozastaviť uplatňovanie v podstate rovnocenných záväzkov v rámci GATT 1994 na obchod člena WTO, ktorý uplatňuje ochranné opatrenie, pod podmienkou, že sa počas konzultácií medzi týmito členmi nedosiahne uspokojivé riešenie a Rada WTO pre obchod s tovarom k tomu nezaujme negatívne stanovisko.

                     (4)

                     Konzultácie medzi Spojenými štátmi americkými a Úniou, stanovené v článku 8 a článku 12 ods. 3 Dohody WTO o ochranných opatreniach, nevyústili do žiadneho uspokojivého riešenia (2).

                     (5)

                     Pozastavenie v podstate rovnocenných koncesií alebo iných záväzkov Úniou by malo nadobudnúť účinnosť po uplynutí 30 dní od jeho oznámenia Rade pre obchod s tovarom, pokiaľ k nemu Rada pre obchod s tovarom nezaujme negatívne stanovisko.

                     (6)

                     V Dohode o založení WTO sa stanovuje možnosť využiť právo na pozastavenie a) okamžite, a to za predpokladu, že ochranné opatrenie nebolo prijaté v dôsledku absolútneho nárastu dovozu ani nie je v súlade s príslušnými ustanoveniami Dohody o založení WTO, alebo b) po uplynutí obdobia troch rokov od uplatnenia ochranného opatrenia.

                     (7)

                     Ochranné opatrenia Spojených štátov amerických môžu mať značný nepriaznivý hospodársky vplyv na dotknuté výrobné odvetvia Únie. Značne by obmedzili vývoz príslušných druhotných výrobkov z hliníka a príslušných druhotných výrobkov z ocele z Únie do Spojených štátov amerických. Hodnota dotknutého dovozu príslušných druhotných výrobkov z hliníka a ocele z Únie do Spojených štátov amerických za rok 2019 predstavovala takmer 40 miliónov EUR.

                     (8)

                     Pozastavenie obchodných koncesií vo forme zvýšenia ciel na vybrané výrobky s pôvodom v Spojených štátoch amerických dovážaných do Únie, ktoré odzrkadľuje a zároveň nepresahuje sumu, ktorá by bola výsledkom uplatnenia ciel zo strany Spojených štátov amerických na dovoz príslušných druhotných výrobkov z hliníka a príslušných druhotných výrobkov z ocele z Únie do Spojených štátov amerických, preto predstavuje vhodné pozastavenie uplatňovania v podstate rovnocenných obchodných koncesií v súlade s Dohodou WTO o ochranných opatreniach.

                     (9)

                     Komisia uplatňuje právo na vyváženie koncesií v obchodných vzťahoch s tretími krajinami na základe článku 4 ods. 1 nariadenia (EÚ) č. 654/2014. Primerané opatrenie má podobu opatrení obchodnej politiky, ktoré by mali pozostávať z pozastavenia colných koncesií a uloženia nových alebo vyšších ciel.

                     (10)

                     Komisia pri navrhovaní a výbere týchto opatrení uplatnila objektívne kritériá v súlade s článkom 4 ods. 2 písm. c) a článkom 4 ods. 3 nariadenia (EÚ) č. 654/2014 vrátane prípadnej proporcionality všetkých opatrení, ich potenciálu priniesť úľavu výrobným odvetviam Únie dotknutým ochrannými opatreniami, a s cieľom minimalizovať nepriaznivý hospodársky vplyv na Úniu. Komisia poskytla zainteresovaným stranám v súlade s článkom 9 nariadenia (EÚ) č. 654/2014 príležitosť, aby vyjadrili svoje stanoviská a predložili informácie týkajúce sa príslušných hospodárskych záujmov Únie (3).

                     (11)

                     Komisia teda zabezpečila, aby boli dodatočné clá primerané účinku ochranných opatrení Spojených štátov amerických a neboli nadmerné, ako sa opisuje v odôvodneniach 8, 16 a 18.

                     (12)

                     Navyše, zvolené opatrenia majú potenciál priniesť určitú úľavu oceliarskemu a hliníkovému priemyslu Únie dotknutému ochrannými opatreniami Spojených štátov amerických.

                     (13)

                     Napokon, tieto opatrenia sa týkajú dovozu výrobkov s pôvodom v Spojených štátoch amerických, od ktorých dodávok Únia nie je podstatnou mierou závislá. Týmto prístupom sa v čo najväčšej miere predchádza nepriaznivému vplyvu na viaceré subjekty na trhu Únie vrátane spotrebiteľov.

                     (14)

                     Pri zohľadnení požiadaviek na načasovanie opísaných v odôvodnení 6, a ak k tomu Rada pre obchod s tovarom nezaujme negatívne stanovisko, ako sa uvádza v odôvodnení 5, dodatočné clá by sa mali uplatňovať v dvoch fázach.

                     (15)

                     V prvej fáze by sa malo na dovoz výrobkov uvedených v článku 1 ods. 2 písm. a) uplatňovať valorické clo vo výške 20 % a 7 %, a to od 8. mája 2020 dovtedy, kým Spojené štáty americké neprestanú uplatňovať svoje ochranné opatrenia na výrobky z Únie.

                     (16)

                     Celková výška valorických ciel v prvej fáze odzrkadľuje zvýšenie ciel zo strany Spojených štátov amerických o 10 % a 25 % na dovoz hliníkových výliskov nárazníkov vrátane častí, súčastí a príslušenstva motorových vozidiel položiek 8701 až 8705 a na dovoz oceľových výliskov nárazníkov vrátane častí, súčastí a príslušenstva motorových vozidiel položiek 8701 až 8705 (obidva výrobky opísané v kóde HTS (4)8708 10 30) a hliníkových výliskov karosérií traktorov vhodných na poľnohospodárske použitie a oceľových výliskov karosérií traktorov vhodných na poľnohospodárske použitie (obidva výrobky opísané v kóde HTS 8708 29 21) (5) z Únie do Spojených štátov amerických (19 miliónov EUR celkovej hodnoty dovozu z Únie do Spojených štátov amerických v roku 2019). Ide o výrobky, v prípade ktorých neboli ochranné opatrenia Spojených štátov amerických prijaté v dôsledku absolútneho nárastu dovozu.

                     (17)

                     V druhej fáze by sa na dovoz výrobku uvedeného v článku 1 ods. 2 písm. b) malo uplatňovať ďalšie dodatočné valorické clo vo výške 4,4 %, a to od 8. februára 2023 alebo po tom, ako orgán WTO na urovnávanie sporov prijme alebo ako mu bude oznámené rozhodnutie, že ochranné opatrenia Spojených štátov amerických nie sú v súlade s príslušnými ustanoveniami Dohody o založení WTO, ak táto udalosť nastane skôr, a to dovtedy, kým sa neprestanú uplatňovať ochranné opatrenia Spojených štátov amerických.

                     (18)

                     Celková výška valorických ciel v druhej fáze odzrkadľuje zvýšenie ciel Spojených štátov amerických o 10 % a 25 % na dovoz zvyšných príslušných výrobkov z Únie do Spojených štátov amerických (6) (celková hodnota dovozu z Únie do Spojených štátov amerických v roku 2019 dosiahla 21 miliónov EUR). Ide o výrobky, v prípade ktorých ochranné opatrenia Spojených štátov amerických mohli byť prijaté v dôsledku absolútneho nárastu dovozu.

                     (19)

                     Komisia môže zmeniť toto nariadenie s cieľom zohľadniť akúkoľvek úpravu alebo zmenu ochranných opatrení Spojených štátov amerických vrátane vylúčenia výrobku alebo spoločnosti.

                     (20)

                     Týmto nariadením nie je dotknutá otázka súladu ochranných opatrení Spojených štátov amerických s príslušnými ustanoveniami dohody o založení WTO.

                     (21)

                     Vzhľadom na uplatniteľné lehoty WTO je vhodné, aby tento akt nadobudol účinnosť dňom jeho uverejnenia v Úradnom vestníku Európskej únie.

                     (22)

                     Opatrenia stanovené v tomto nariadení sú v súlade so stanoviskom Výboru pre obchodné prekážky zriadeného nariadením Európskeho parlamentu a Rady (EÚ) 2015/1843 (7),

               PRIJALA TOTO NARIADENIE:

            Článok 1

               1.   Komisia okamžite a v každom prípade najneskôr 7. apríla 2020 písomne oznámi Rade WTO pre obchod s tovarom, že ak k tomu Rada pre obchod s tovarom nezaujme negatívne stanovisko, Únia od 8. mája 2020 pozastavuje uplatňovanie koncesií týkajúcich sa dovozných ciel podľa GATT 1994 na obchod so Spojenými štátmi americkými, pokiaľ ide o výrobky uvedené v odseku 2.

               2.   V dôsledku toho Únia uplatňuje dodatočné clá na dovoz výrobkov uvedených ďalej a s pôvodom v Spojených štátoch amerických do Únie, a to takto:

                           a)

                           V prvej fáze sa dodatočné valorické clá vo výške 20 % a 7 % uplatňujú od 8. mája 2020 na dovoz takto špecifikovaných výrobkov:

                                       Číselný znak KN (8)

                                       Dodatočné valorické clo

                                       9613 80 00

                                       20 %

                                       3926 30 00

                                       7 %

                           b)

                           V druhej fáze sa dodatočné valorické clo vo výške 4,4 % uplatňuje na dovoz ďalej špecifikovaných výrobkov:

                                       —

                                       od 8. februára 2023 alebo

                                       —

                                       od piateho dňa po prijatí rozhodnutia orgánom WTO na urovnávanie sporov o tom, že ochranné opatrenia Spojených štátov amerických nie sú v súlade s príslušnými ustanoveniami Dohody o založení WTO, alebo po oznámení takéhoto rozhodnutia uvedenému orgánu, ak táto udalosť nastane skôr. V druhom uvedenom prípade Komisia uverejní v Úradnom vestníku Európskej únie oznámenie, v ktorom sa uvedie dátum, ku ktorému sa takéto rozhodnutie prijíma alebo oznamuje:

                                                   Číselný znak KN (9)

                                                   Dodatočné valorické clo

                                                   9504 40 00

                                                   4,4 %

            Článok 2
            Únia uplatňuje dodatočné clá stanovené v článku 1 tak dlho a v takom rozsahu, v akom Spojené štáty americké uplatňujú alebo opätovne uplatňujú svoje ochranné opatrenia spôsobom, ktorý by ovplyvnil výrobky z Únie. Komisia uverejní v Úradnom vestníku Európskej únie oznámenie, v ktorom sa uvedie dátum, ku ktorému Spojené štáty americké prestali uplatňovať svoje ochranné opatrenia.

            Článok 3
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. apríla 2020

                  Za Komisiu

               Ursula VON DER LEYEN

                  Predsedníčka

            (1)  Nariadenie Európskeho parlamentu a Rady (EÚ) č. 654/2014 z 15. mája 2014 o výkone práv Únie na účely uplatňovania a presadzovania pravidiel medzinárodného obchodu, ktorým sa mení nariadenie Rady (ES) č. 3286/94 stanovujúce postupy Spoločenstva v oblasti spoločnej obchodnej politiky s cieľom zaistenia uplatňovania práv Spoločenstva podľa pravidiel medzinárodného obchodu, najmä tých, ktoré boli vytvorené pod záštitou Svetovej obchodnej organizácie (Ú. v. EÚ L 189, 27.6.2014, s. 50).

            (2)  O konzultácie požiadala Únia 6. marca 2020. K dohode sa nedospelo a 30-dňová lehota na konzultácie uvedená v článku 8 Dohody WTO o ochranných opatreniach uplynula.

            (3)  https://trade.ec.europa.eu/consultations/index.cfm?consul_id=264.

            (4)  Kódy harmonizovanej colnej nomenklatúry Spojených štátov amerických, na ktoré odkazuje vyhlásenie 9980 z 24. januára 2020 o úprave dovozu druhotných výrobkov z hliníka a druhotných výrobkov z ocele do Spojených štátov amerických (Adjusting Imports of Derivative Aluminum Articles and Derivative Steel Articles Into the United States), federálny register, zv. 85, č. 19, 29. januára 2020 a prílohy k nemu (https://www.whitehouse.gov/presidential-actions/proclamation-adjusting-imports-derivative-aluminum-articles-derivative-steel-articles-united-states/).

            (5)  Výrobky uvedené vo vyhlásení 9980 z 24. januára 2020 o úprave dovozu druhotných výrobkov z hliníka a druhotných výrobkov z ocele do Spojených štátov amerických (Adjusting Imports of Derivative Aluminum Articles and Derivative Steel Articles Into the United States), federálny register, zv. 85, č. 19, 29. januára 2020 a prílohy k nemu (https://www.whitehouse.gov/presidential-actions/proclamation-adjusting-imports-derivative-aluminum-articles-derivative-steel-articles-united-states/).

            (6)  Výrobky uvedené vo vyhlásení 9980 z 24. januára 2020 o úprave dovozu druhotných výrobkov z hliníka a druhotných výrobkov z ocele do Spojených štátov amerických (Adjusting Imports of Derivative Aluminum Articles and Derivative Steel Articles Into the United States), federálny register, zv. 85, č. 19, 29. januára 2020 (https://www.whitehouse.gov/presidential-actions/proclamation-adjusting-imports-derivative-aluminum-articles-derivative-steel-articles-united-states/).

            (7)  Nariadenie Európskeho parlamentu a Rady (EÚ) 2015/1843 zo 6. októbra 2015, ktorým sa stanovujú postupy Únie v oblasti spoločnej obchodnej politiky s cieľom zaistenia uplatňovania práv Únie podľa pravidiel medzinárodného obchodu, najmä tých, ktoré boli vytvorené pod záštitou Svetovej obchodnej organizácie (kodifikované znenie) (Ú. v. EÚ L 272, 16.10.2015, s. 1).

            (8)  Číselné znaky nomenklatúry sú prevzaté z kombinovanej nomenklatúry vymedzenej v článku 1 ods. 2 nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1 – 675) a stanovenej v prílohe I k uvedenému nariadeniu, ktoré sú platné v čase uverejnenia tohto nariadenia a mutatis mutandis v znení neskorších predpisov vrátane aktuálneho vykonávacieho nariadenia Komisie (EÚ) 2019/1776 z 9. októbra 2019, ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku (Ú. v. EÚ L 280, 31.10.2019, s. 1).

            (9)  Číselné znaky nomenklatúry sú prevzaté z kombinovanej nomenklatúry vymedzenej v článku 1 ods. 2 nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1 – 675) a stanovenej v prílohe I k uvedenému nariadeniu, ktoré sú platné v čase uverejnenia tohto nariadenia a mutatis mutandis v znení neskorších predpisov vrátane aktuálneho vykonávacieho nariadenia Komisie (EÚ) 2019/1776 z 9. októbra 2019, ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku (Ú. v. EÚ L 280, 31.10.2019, s. 1).


title: Vykonávacie nariadenie Komisie (EÚ) 2020/879 z 23. júna 2020, ktorým sa mení vykonávacie nariadenie (EÚ) č. 897/2014, pokiaľ ide o osobitné ustanovenia na zosúladenie ustanovení na vykonávanie programov cezhraničnej spolupráce financovaných v rámci nástroja európskeho susedstva s osobitnými opatreniami prijatými v reakcii na pandémiu COVID-19

text:
                  26.6.2020

                  SK

                  Úradný vestník Európskej únie

                  L 203/59

         VYKONÁVACIE NARIADENIE KOMISIE (EÚ) 2020/879
         z 23. júna 2020,
         ktorým sa mení vykonávacie nariadenie (EÚ) č. 897/2014, pokiaľ ide o osobitné ustanovenia na zosúladenie ustanovení na vykonávanie programov cezhraničnej spolupráce financovaných v rámci nástroja európskeho susedstva s osobitnými opatreniami prijatými v reakcii na pandémiu COVID-19
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 232/2014 z 11. marca 2014, ktorým sa ustanovuje nástroj európskeho susedstva (1), a najmä na jeho článok 12 ods. 1,
         so zreteľom na nariadenie Európskeho parlamentu a Rady (EÚ) č. 236/2014 z 11. marca 2014, ktorým sa ustanovujú spoločné pravidlá a postupy pre vykonávanie nástrojov Únie na financovanie vonkajšej činnosti (2), a najmä na jeho článok 6 ods. 2,
         keďže:

                     (1)

                     Dôsledky pandémie COVID-19 mali bezprecedentný vplyv na vykonávanie programov cezhraničnej spolupráce v rámci nástroja európskeho susedstva, ako aj v rámci cieľa Európska územná spolupráca (EÚS) v súlade s vykonávacím nariadením Komisie (EÚ) č. 897/2014 (3). Túto výnimočnú situáciu treba riešiť prijatím osobitných opatrení, ktoré by mali umožniť, aby programy cezhraničnej spolupráce v rámci nástroja európskeho susedstva prispievali k pružnej a účinnej reakcii na rýchlo vznikajúce potreby v najviac zasiahnutých sektoroch, ako sú zdravotníctvo, podnikanie – vrátane malých a stredných podnikov – a trh práce, a aby sa v rámci programových oblastí podporila sociálno-ekonomická obnova.

                     (2)

                     Na programy cezhraničnej spolupráce v rámci nástroja európskeho susedstva by sa mali vzťahovať opatrenia porovnateľné s opatreniami zavedenými nariadeniami Európskeho parlamentu a Rady (EÚ) 2020/460 (4) a (EÚ) 2020/558 (5), ktoré sa v súčasnosti vzťahujú na programy cezhraničnej spolupráce v rámci cieľa EÚS.

                     (3)

                     S cieľom znížiť rozpočtové náklady pre zúčastnené krajiny alebo prijímateľov pomoci EÚ v súvislosti s pandémiou COVID-19 sa pravidlo spolufinancovania neuplatňuje na príspevok Únie týkajúci sa vzniknutých a uhradených výdavkov zahrnutých do ročnej účtovnej závierky programu za účtovný rok, ktorý sa začína 1. júla 2020 a končí 30. júna 2021.

                     (4)

                     V dôsledku nahromadenia oneskorení na začiatku programového obdobia a ďalšieho spomalenia realizácie projektov spôsobeného pandémiou COVID-19 by sa termín 31. decembra 2021 na podpísanie všetkých zmlúv s výnimkou už uzatvorených veľkých projektov v oblasti infraštruktúry mal predĺžiť o ďalší rok do 31. decembra 2022. Z tých istých dôvodov nemožno očakávať, že projektové činnosti financované v rámci programov sa skončia 31. decembra 2022. Táto lehota by sa preto mala predĺžiť o ďalší rok do 31. decembra 2023.

                     (5)

                     Z dôvodu rôznych opatrení proti šíreniu zavedených v zúčastnených krajinách môže byť pre orgány auditu počas určitého obdobia zložité či dokonca nemožné vykonávať audity na mieste a uplatňovať štatistickú metódu výberu vzorky. Preto, pokiaľ ide o účtovný rok od 1. júla 2019 do 30. júna 2020, by orgány auditu mali mať možnosť použiť neštatistickú metódu výberu vzorky.

                     (6)

                     V kontexte pandémie COVID-19 sa výber projektov môže vo výnimočných prípadoch uskutočniť prostredníctvom zadania zákazky bez výzvy na predkladanie návrhov a s náležitým odôvodnením. Procedurálne kroky, ktoré má Komisia vykonať, by sa mali skrátiť tým, že by sa na účely posúdenia projektu nevyžadovalo predložiť Komisii úplnú projektovú žiadosť.

                     (7)

                     Vo vykonávacom nariadení (EÚ) č. 897/2014 sa pojem „záverečné správy“ používa v dvoch rôznych kontextoch. V uvedenom vykonávacom nariadení by sa preto malo jasne rozlišovať medzi tými záverečnými správami, ktoré sa vzťahujú na program, na jednej strane a tými záverečnými správami, ktoré sa týkajú realizácie konkrétneho projektu, na strane druhej.

                     (8)

                     Od 1. februára 2020 by mala byť výnimočne povolená oprávnenosť výdavkov na podporu kapacít reakcie na krízu v kontexte pandémie COVID-19.

                     (9)

                     Na rozdiel od článku 65 ods. 2 nariadenia Európskeho parlamentu a Rady (EÚ) č. 1303/2013 (6), ktorým sa ako konečný dátum pre oprávnenosť výdavkov týkajúcich sa programov cezhraničnej spolupráce financovaných v rámci cieľa EÚS stanovuje 31. december 2023, vo vykonávacom nariadení (EÚ) č. 897/2014 sa takýto dátum súvisiaci s výdavkami týkajúcimi sa programov cezhraničnej spolupráce v rámci nástroja európskeho susedstva nestanovuje, no stanovujú sa v ňom určité lehoty súvisiace s projektovým cyklom a projektovými činnosťami. S cieľom zabezpečiť konzistentnosť medzi ustanoveniami nariadenia (EÚ) č. 1303/2013 a vykonávacieho nariadenia (EÚ) č. 897/2014 by sa vykonávanie oboch typov programov cezhraničnej spolupráce malo čo najviac zosúladiť. V záujme právnej istoty by sa však obdobie, počas ktorého možno vykonávať činnosti spojené s ukončením programu a projektov, konkrétne obdobie od 1. januára 2024 do 30. septembra 2024, nemalo skrátiť. Preto je vhodné naďalej umožňovať oprávnenosť takýchto činností a príslušných výdavkov, ktoré s nimi súvisia, v období od 1. januára 2024 do 30. septembra 2024. Pokiaľ ide o tieto obdobia, je vhodné predĺžiť obdobie vykonávania programov o jeden rok, konkrétne do 31. decembra 2025.

                     (10)

                     S cieľom zabezpečiť právnu istotu pre zúčastnené krajiny je vhodné zosúladiť osobitné dojednania a postupy pre posledný účtovný rok a pre ukončenie programu s ustanoveniami, ktoré sa vzťahujú na programy cezhraničnej spolupráce v rámci cieľa EÚS. Okrem toho by sa malo umožniť plné využitie príspevku Únie prostredníctvom programov cezhraničnej spolupráce v rámci nástroja európskeho susedstva, aby sa využili výhody plynúce z dodatočnej flexibility poskytnutej na výpočet platby konečného zostatku na konci programového obdobia.

                     (11)

                     Vzhľadom na naliehavosť situácie súvisiacej s pandémiou COVID-19 je vhodné zabezpečiť rýchle zavedenie opatrení stanovených v tomto nariadení, ktoré by preto malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.

                     (12)

                     Vykonávacie nariadenie (EÚ) č. 897/2014 by sa preto malo zodpovedajúcim spôsobom zmeniť.

                     (13)

                     Opatrenia stanovené v tomto nariadení sú v súlade so stanoviskom výboru zriadeného nariadením (EÚ) č. 232/2014,

               PRIJALA TOTO NARIADENIE:

            Článok 1
            Vykonávacie nariadenie (EÚ) č. 897/2014 sa mení takto:

                        1.

                        V článku 12 sa dopĺňa tento odsek 4:

                           „4.   Odchylne od odsekov 1 a 2 a v súlade s článkom 6 ods. 1 sa nevyžaduje spolufinancovanie príspevku Únie na vzniknuté a uhradené výdavky zahrnuté do ročnej účtovnej závierky programu za účtovný rok od 1. júla 2020 do 30. júna 2021.“

                        2.

                        V článku 15 sa dátum „31. decembra 2024“ nahrádza dátumom „31. decembra 2025“.

                        3.

                        Článok 18 sa mení takto:

                                    a)

                                    V odseku 2 sa dátum „31. decembra 2021“ nahrádza dátumom „31. decembra 2022“.

                                    b)

                                    V odseku 3 sa dátum „31. decembra 2022“ nahrádza dátumom „31. decembra 2023“.

                        4.

                        V článku 19 sa odsek 1 nahrádza takto:

                           „1.   Od 1. januára 2024 do 30. septembra 2024 sa môžu vykonávať iba činnosti spojené s ukončením projektov prijímateľmi v súlade s článkom 48 ods. 2 písm. a) bodom iii) alebo činnosti spojené s ukončením programov v rámci technickej pomoci.“

                        5.

                        V článku 28 sa vkladá tento odsek 1a:

                           „1a.   Na účely odseku 1 predstavuje pandémia COVID-19 riadne odôvodnený prípad, na ktorý sa môže orgán auditu na základe svojho odborného úsudku odvolať s cieľom použiť neštatistickú metódu výberu vzorky na účtovný rok od 1. júla 2019 do 30. júna 2020.“

                        6.

                        Článok 41 sa mení takto:

                                    a)

                                    V odseku 1 sa vkladá toto písmeno c):

                                                „c)

                                                projekt sa realizuje s cieľom podporiť kapacity reakcie na krízu v kontexte pandémie COVID-19.“

                                    b)

                                    Vkladá sa tento odsek 4a:

                                       „4a.   Odchylne od postupu stanoveného v odseku 4 Komisia posúdi projekty, pre ktoré sa navrhuje výber bez výzvy na predkladanie návrhov podľa odseku 1 písm. c), na základe zhrnutia projektu. Komisia o svojom posúdení informuje riadiaci orgán do dvoch mesiacov od dátumu predloženia dokumentu. Táto lehota sa môže predĺžiť, ak je to potrebné. V prípade negatívneho posúdenia Komisia oznámi riadiacemu orgánu svoje dôvody.“

                        7.

                        Článok 48 sa mení takto:

                                    a)

                                    V odseku 2 sa body ii) a iii) nahrádzajú takto:

                                                „ii)

                                                vzniknuté náklady by mali byť uhradené pred predložením záverečných správ o projektoch. Je možné uhradiť ich aj následne za predpokladu, že sú uvedené v záverečnej správe spolu s odhadovaným dňom platby;

                                                iii)

                                                výnimkou sú náklady na záverečné správy o projektoch vrátane overovania výdavkov, auditu a konečného hodnotenia projektu, ktoré môžu vzniknúť po období realizácie projektu;“.

                                    b)

                                    Vkladá sa tento odsek 2a:

                                       „2a.   Bez ohľadu na článok 19 ods. 1 výdavky nie sú oprávnené na príspevok Únie, ak sú uhradené po 31. decembri 2023.“

                                    c)

                                    Vkladá sa tento odsek 3a:

                                       „3a.   Odchylne od odseku 3 sú od 1. februára 2020 oprávnené náklady na projekty na podporu kapacít reakcie na krízu v kontexte pandémie COVID-19.“

                        8.

                        Článok 64 sa nahrádza takto:

                           „Článok 64
                           Platba konečného zostatku

                              1.   Riadiaci orgán predloží žiadosť o platbu konečného zostatku, ku ktorej priloží dokumenty uvedené v článku 68 a článku 77 ods. 5.

                              2.   Konečný zostatok sa uhradí najneskôr tri mesiace po dátume schválenia účtov posledného účtovného roku alebo jeden mesiac po dátume prijatia záverečnej správy o vykonávaní, podľa toho, čo nastane neskôr.

                              3.   Platba konečného zostatku programu v poslednom účtovnom roku môže prekročiť až 10 % príspevku Únie na každý tematický cieľ stanoveného vo vykonávacom rozhodnutí Komisie o schválení programu.
                              Príspevok Únie prostredníctvom platby konečného zostatku v poslednom účtovnom roku nepresiahne celkový príspevok Únie na každý program stanovený vo vykonávacom rozhodnutí Komisie o schválení programu.“

                        9.

                        Článok 77 sa mení takto:

                                    a)

                                    V odseku 5 sa dátum „30. septembra 2024“ nahrádza dátumom „15. februára 2025“.

                                    b)

                                    Dopĺňa sa tento odsek 6:

                                       „6.   Na základe oznámenia dotknutého riadiaceho orgánu môže Komisia lehoty stanovené v odsekoch 1 a 5 výnimočne predĺžiť do 1. marca.“

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 23. júna 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 77, 15.3.2014, s. 27.

            (2)  Ú. v. EÚ L 77, 15.3.2014, s. 95.

            (3)  Vykonávacie nariadenie Komisie (EÚ) č. 897/2014 z 18. augusta 2014, ktorým sa stanovujú osobitné ustanovenia na vykonávanie programov cezhraničnej spolupráce financovaných podľa nariadenia Európskeho parlamentu a Rady (EÚ) č. 232/2014, ktorým sa ustanovuje nástroj európskeho susedstva (Ú. v. EÚ L 244, 19.8.2014, s. 12).

            (4)  Nariadenie Európskeho parlamentu a Rady (EÚ) 2020/460 z 30. marca 2020, ktorým sa menia nariadenia (EÚ) č. 1301/2013, (EÚ) č. 1303/2013 a (EÚ) č. 508/2014, pokiaľ ide o osobitné opatrenia na mobilizáciu investícií v systémoch zdravotnej starostlivosti členských štátov a v iných odvetviach ich hospodárstiev v reakcii na výskyt ochorenia COVID-19 (Investičná iniciatíva v reakcii na koronavírus) (Ú. v. EÚ L 99, 31.3.2020, s. 5).

            (5)  Nariadenie Európskeho parlamentu a Rady (EÚ) 2020/558 z 23. apríla 2020, ktorým sa menia nariadenia (EÚ) č. 1301/2013 a (EÚ) č. 1303/2013, pokiaľ ide o špecifické opatrenia na zabezpečenie mimoriadnej flexibility pri využívaní európskych štrukturálnych a investičných fondov v reakcii na výskyt ochorenia COVID-19 (Ú. v. EÚ L 130, 24.4.2020, s. 1).

            (6)  Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).


title: Vykonávacie nariadenie Komisie (EÚ) 2020/880 z 24. júna 2020, ktorým sa mení nariadenie (ES) č. 1484/95, pokiaľ ide o stanovenie reprezentatívnych cien v sektoroch hydinového mäsa a vajec a pre vaječný albumín

text:
                  26.6.2020

                  SK

                  Úradný vestník Európskej únie

                  L 203/63

         VYKONÁVACIE NARIADENIE KOMISIE (EÚ) 2020/880
         z 24. júna 2020,
         ktorým sa mení nariadenie (ES) č. 1484/95, pokiaľ ide o stanovenie reprezentatívnych cien v sektoroch hydinového mäsa a vajec a pre vaječný albumín
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 183 písm. b),
         so zreteľom na nariadenie Európskeho parlamentu a Rady (EÚ) č. 510/2014 zo 16. apríla 2014, ktorým sa stanovujú obchodné opatrenia uplatniteľné na určitý tovar vznikajúci spracovaním poľnohospodárskych výrobkov a ktorým sa zrušujú nariadenia Rady (ES) č. 1216/2009 a (ES) č. 614/2009 (2), a najmä na jeho článok 5 ods. 6 písm. a),
         keďže:

                     (1)

                     Nariadením Komisie (ES) č. 1484/95 (3) sa stanovili pravidlá uplatňovania systému dodatkových dovozných ciel a reprezentatívne ceny v sektoroch hydinového mäsa a vajec a pre vaječný albumín.

                     (2)

                     Z pravidelnej kontroly údajov, z ktorých sa vychádza pri stanovovaní reprezentatívnych cien výrobkov v sektoroch hydinového mäsa a vajec a pre vaječný albumín, vyplýva, že reprezentatívne ceny pre dovoz niektorých výrobkov treba zmeniť, pričom sa zohľadňujú rozdiely v cenách v závislosti od pôvodu.

                     (3)

                     Nariadenie (ES) č. 1484/95 by sa preto malo zodpovedajúcim spôsobom zmeniť.

                     (4)

                     Treba zabezpečiť, aby sa toto opatrenie začalo uplatňovať čo najskôr po sprístupnení aktualizovaných údajov, a preto by toto nariadenie malo nadobudnúť účinnosť dňom jeho uverejnenia,

               PRIJALA TOTO NARIADENIE:

            Článok 1
            Príloha I k nariadeniu (ES) č. 1484/95 sa nahrádza textom uvedeným v prílohe k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. júna 2020

                  Za Komisiu

                  v mene predsedníčky

               Wolfgang BURTSCHER

                  generálny riaditeľ

                  Generálne riaditeľstvo pre poľnohospodárstvo a rozvoj vidieka

            (1)  Ú. v. EÚ L 347, 20.12.2013, s. 671.

            (2)  Ú. v. EÚ L 150, 20.5.2014, s. 1.

            (3)  Nariadenie Komisie (ES) č. 1484/95 z 28. júna 1995 stanovujúce podrobné pravidlá na zavedenie systému dodatkových dovozných ciel a stanovenie reprezentatívnych cien v sektoroch hydinového mäsa a vajec a pre vaječný albumín a ktorým sa ruší nariadenie č. 163/67/EHS (Ú. v. ES L 145, 29.6.1995, s. 47).

            PRÍLOHA

                     „PRÍLOHA I

                                 Číselný znak KN

                                 Opis tovaru

                                 Reprezentatívna cena
                                 (v EUR/100 kg)

                                 Zábezpeka podľa článku 3
                                 (v EUR/100 kg)

                                 Pôvod  (1)

                                 0207 12 90

                                 Mrazené trupy z hydiny druhu Gallus domesticus, známe ako ‚kurčatá 65 %‘

                                 136,1

                                 0

                                 AR

                                 0207 14 10

                                 Mrazené vykostené kusy z hydiny druhu Gallus domesticus

                                 251,1
                                 189,6
                                 249,6
                                 240,9

                                 15
                                 35
                                 15
                                 18

                                 AR
                                 BR
                                 CL
                                 TH

                                 1602 32 11

                                 Nevarené prípravky z hydiny druhu Gallus domesticus

                                 199,7

                                 26

                                 BR

               “

               (1)  Nomenklatúra krajín stanovená nariadením Komisie (EÚ) č. 1106/2012 z 27. novembra 2012, ktorým sa vykonáva nariadenie Európskeho parlamentu a Rady (ES) č. 471/2009 o štatistike Spoločenstva o zahraničnom obchode s nečlenskými krajinami, pokiaľ ide o aktualizáciu nomenklatúry krajín a území (Ú. v. EÚ L 328, 28.11.2012, s. 7).


title: Vykonávacie nariadenie Komisie (EÚ) 2020/881 z 25. júna 2020, ktorým sa prijíma žiadosť o udelenie štatútu nového vyvážajúceho výrobcu, pokiaľ ide o konečné antidumpingové opatrenia uložené na dovoz keramického stolového a kuchynského riadu s pôvodom v Čínskej ľudovej republike vykonávacím nariadením (EÚ) 2019/1198

text:
                  26.6.2020

                  SK

                  Úradný vestník Európskej únie

                  L 203/65

         VYKONÁVACIE NARIADENIE KOMISIE (EÚ) 2020/881
         z 25. júna 2020,
         ktorým sa prijíma žiadosť o udelenie štatútu nového vyvážajúceho výrobcu, pokiaľ ide o konečné antidumpingové opatrenia uložené na dovoz keramického stolového a kuchynského riadu s pôvodom v Čínskej ľudovej republike vykonávacím nariadením (EÚ) 2019/1198
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1) (ďalej len „základné nariadenie“),
         so zreteľom na vykonávacie nariadenie Komisie (EÚ) 2019/1198 z 12. júla 2019, ktorým sa po revíznom prešetrovaní pred uplynutím platnosti podľa článku 11 ods. 2 nariadenia (EÚ) 2016/1036 (2) ukladá konečné antidumpingové clo na dovoz keramického stolového a kuchynského riadu s pôvodom v Čínskej ľudovej republike (ďalej len „pôvodné nariadenie“), a najmä na jeho článok 2,
         keďže:
         A.   PLATNÉ OPATRENIA

                     (1)

                     Rada 13. mája 2013 uložila vykonávacím nariadením Rady (EÚ) č. 412/2013 (3) konečné antidumpingové clo na dovoz keramického stolového a kuchynského riadu (ďalej len „dotknutý výrobok“) s pôvodom v Čínskej ľudovej republike (ďalej len „ČĽR“) do Únie.

                     (2)

                     V nadväznosti na revízne prešetrovanie pred uplynutím platnosti podľa článku 11 ods. 2 základného nariadenia Komisia 12. júla 2019 vykonávacím nariadením (EÚ) 2019/1198 predĺžila platnosť opatrení o ďalších päť rokov.

                     (3)

                     V nadväznosti na prešetrovanie obchádzania podľa článku 13 ods. 3 a článku 14 ods. 5 základného nariadenia Komisia 28. novembra 2019 vykonávacím nariadením Komisie (EÚ) 2019/2131 (4) zmenila nariadenie (EÚ) 2019/1198.

                     (4)

                     V pôvodnom prešetrovaní sa v súlade s článkom 17 nariadenia (EÚ) 2016/1036 na prešetrenie vyvážajúcich výrobcov v ČĽR uplatnil výber vzorky.

                     (5)

                     Komisia uložila na dovoz dotknutého výrobku v prípade vyvážajúcich výrobcov zaradených do vzorky individuálne antidumpingové colné sadzby v rozmedzí od 13,1 % do 23,4 %. V prípade spolupracujúcich vyvážajúcich výrobcov, ktorí neboli zaradení do vzorky, bola uložená colná sadzba vo výške 17,9 %. Zoznam spolupracujúcich vyvážajúcich výrobcov nezaradených do vzorky sa uvádza v prílohe I k vykonávaciemu nariadeniu (EÚ) 2019/2131. Na dotknutý výrobok od spoločností z ČĽR, ktoré sa buď neprihlásili, alebo nespolupracovali pri prešetrovaní, bola ďalej uložená colná sadzba pre celú krajinu vo výške 36,1 %.

                     (6)

                     Podľa článku 2 vykonávacieho nariadenia (EÚ) 2019/1198 Komisia môže prílohu I k uvedenému nariadeniu zmeniť tak, že novému vyvážajúcemu výrobcovi sa prizná colná sadzba uplatňovaná v prípade spolupracujúcich spoločností, ktoré neboli zaradené do vzorky alebo ktorým nebolo priznané individuálne zaobchádzanie, teda vážená priemerná colná sadzba vo výške 17,9 %, ak prípadný nový vyvážajúci výrobca v ČĽR poskytne Komisii dostatočné dôkazy, že:

                                 a)

                                 nevyvážal dotknutý výrobok do Únie počas obdobia prešetrovania, na základe ktorého boli uložené opatrenia, t. j. od 1. januára 2011 do 31. decembra 2011 (ďalej len „pôvodné obdobie prešetrovania“);

                                 b)

                                 nie je prepojený so žiadnymi vývozcami ani výrobcami v ČĽR, ktorí podliehajú antidumpingovým opatreniam uloženým pôvodným nariadením, a

                                 c)

                                 v skutočnosti vyvážal do Únie dotknutý výrobok po skončení pôvodného obdobia prešetrovania alebo prijal neodvolateľný zmluvný záväzok vyviezť značné množstvo do Únie.

               B.   ŽIADOSŤ O UDELENIE ŠTATÚTU NOVÉHO VYVÁŽAJÚCEHO VÝROBCU

                     (7)

                     Skupina prepojených spoločností Huatai Ceramics Industry Limited, Hunan, China a Kerun Ceramics Manufactory Ltd. (ďalej len „Huatai a Kerun“ alebo „žiadateľ“) predložila Komisii žiadosť o udelenie štatútu nového vyvážajúceho výrobcu, na základe ktorého by podliehala colnej sadzbe uplatniteľnej na spolupracujúce spoločnosti v ČĽR nezaradené do vzorky, ktorá predstavuje 17,9 %. Žiadateľ tvrdil, že spĺňa všetky tri podmienky uvedené v článku 2 pôvodného nariadenia.

                     (8)

                     S cieľom určiť, či žiadateľ spĺňa podmienky na udelenie štatútu nového vyvážajúceho výrobcu uvedené v článku 2 pôvodného nariadenia (ďalej len „podmienky štatútu nového vyvážajúceho výrobcu“), Komisia najprv zaslala žiadateľovi dotazník, v ktorom ho požiadala o dôkazy o tom, že spĺňa uvedené podmienky.

                     (9)

                     Komisia vyplnený dotazník zanalyzovala a následne požiadala o ďalšie informácie a podporné dôkazy, ktoré žiadateľ predložil.

                     (10)

                     Komisia sa snažila overiť všetky informácie, ktoré považovala za potrebné na to, aby stanovila, či žiadateľ spĺňa podmienky štatútu nového vyvážajúceho výrobcu. Komisia pritom analyzovala dôkazy predložené žiadateľom vo vyplnenom dotazníku, pričom nahliadla do rôznych online databáz vrátane databáz Orbis (5) a Qichacha (6) a krížovo overila informácie spoločnosti s informáciami predloženými v predchádzajúcich prípadoch. Súčasne informovala výrobné odvetvie Únie o žiadosti žiadateľa a vyzvala ho, aby v prípade potreby poskytlo pripomienky. Od výrobného odvetvia Únie neboli doručené žiadne pripomienky.

               C.   ANALÝZA ŽIADOSTI

                     (11)

                     V súvislosti s podmienkou uvedenou v článku 2 písm. a) pôvodného nariadenia, že žiadateľ nevyvážal dotknutý výrobok do Únie počas obdobia prešetrovania, na základe ktorého boli uložené opatrenia, t. j. od 1. januára 2011 do 31. decembra 2011 (ďalej len „pôvodné obdobie prešetrovania“), Komisia zistila, že žiadateľ skutočne nevyvážal do EÚ počas obdobia prešetrovania. Spoločnosť Huatai bola založená v septembri 2010 ako predajca keramiky na domácom trhu. Zo stanov tejto spoločnosti vyplýva, že do marca 2012 nemala vývoznú licenciu a dotknutý výrobok nebola schopná vyrábať až do decembra 2012, čo je po období prešetrovania. Spoločnosť Kerun bola založená v októbri 2004. Licenciu na výrobu dotknutého výrobku nezískala skôr ako v júli 2018 a vývoznú licenciu dostala až v máji 2019, obe teda až po období prešetrovania. Žiadateľ preto túto podmienku spĺňa.

                     (12)

                     V súvislosti s podmienkou uvedenou v článku 2 písm. b) pôvodného nariadenia, že žiadateľ nie je prepojený so žiadnymi vývozcami ani výrobcami, ktorí podliehajú antidumpingovým opatreniam uloženým pôvodným nariadením, Komisia zistila, že žiadateľ bol prepojený s jedným so svojich hlavných zákazníkov, s malajzijskou obchodnou spoločnosťou Fluxline Trading SDN BHD. Táto spoločnosť sa však nenachádza v ČĽR a nepodliehala antidumpingovým opatreniam uloženým pôvodným nariadením. Nezistili sa žiadne iné vzťahy vymedzené vo vykonávacom nariadení Komisie 2015/2447 (7). Žiadateľ teda túto podmienku spĺňa.

                     (13)

                     V súvislosti s kritériom uvedeným v článku 2 písm. c) pôvodného nariadenia, že žiadateľ skutočne vyvážal dotknutý výrobok do Únie po pôvodnom období prešetrovania alebo prijal neodvolateľný zmluvný záväzok vyviezť do Únie značné množstvo, Komisia zistila, že žiadateľ vyvážal do Únie v roku 2019, teda po pôvodnom období prešetrovania. Žiadateľ predložil faktúry, baliaci list, nákladný list a potvrdenie o platbe pre objednávku, ktorú zadala v roku 2019 spoločnosť v Rakúsku. Žiadateľ teda túto podmienku spĺňa.

                     (14)

                     Žiadateľ preto spĺňa všetky tri podmienky na priznanie štatútu nového vyvážajúceho výrobcu, ako sa uvádza v článku 2 pôvodného nariadenia, a žiadosť by sa preto mala schváliť. Žiadateľ by mal teda podliehať antidumpingovému clu vo výške 17,9 % pre spolupracujúce spoločnosti nezahrnuté do vzorky v rámci pôvodného prešetrovania.

               D.   POSKYTNUTIE INFORMÁCIÍ

                     (15)

                     Žiadateľ a výrobné odvetvie Únie boli informovaní o základných skutočnostiach a úvahách, na základe ktorých sa považovalo za vhodné priznať spoločnostiam Huatai Ceramics Industry Limited, Hunan, China a Kerun Ceramics Manufactory Ltd. (ďalej len „Huatai“ a „Kerun“) sadzbu antidumpingového cla uplatniteľnú na spolupracujúce spoločnosti nezaradené do vzorky v rámci pôvodného prešetrovania.

                     (16)

                     Strany dostali možnosť predložiť pripomienky. Neboli predložené žiadne pripomienky.

                     (17)

                     Toto nariadenie je v súlade so stanoviskom výboru zriadeného článkom 15 ods. 1 základného nariadenia,

               PRIJALA TOTO NARIADENIE:

            Článok 1
            Do zoznamu spolupracujúcich spoločností nezaradených do vzorky podľa vykonávacieho nariadenia (EÚ) 2019/1198 z 12. júla 2019, a konkrétne do prílohy I k vykonávaciemu nariadeniu 2019/1198 sa dopĺňa táto spoločnosť:

                        Spoločnosť

                        Doplnkový kód
                        TARIC

                        „Huatai Ceramics Industry Limited, Hunan, China a Kerun Ceramics Manufactory Ltd.

                        C551“

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Toto nariadenie je záväzné v celom rozsahu a priamo uplatniteľné vo všetkých členských štátoch.

            V Bruseli 25. júna 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 176, 30.6.2016, s. 21.

            (2)  Ú. v. EÚ L 189, 15.7.2019, s. 8.

            (3)  Vykonávacie nariadenie Rady (EÚ) č. 412/2013 z 13. mája 2013 , ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz keramického stolového a kuchynského riadu s pôvodom v Čínskej ľudovej republike (Ú. v. EÚ L 131, 15.5.2013, s. 1).

            (4)  Vykonávacie nariadenie Komisie (EÚ) 2019/2131 z 28. novembra 2019, ktorým sa mení vykonávacie nariadenie (EÚ) 2019/1198, ktorým sa po revíznom prešetrovaní pred uplynutím platnosti podľa článku 11 ods. 2 nariadenia Európskeho parlamentu a Rady (EÚ) 2016/1036 ukladá konečné antidumpingové clo na dovoz keramického stolového a kuchynského riadu s pôvodom v Čínskej ľudovej republike (Ú. v. EÚ L 321, 12.12.2019, s. 139).

            (5)  Orbis je celosvetový poskytovateľ podnikových informácií, ktoré sa týkajú viac ako 220 miliónov spoločností po celom svete. Poskytuje najmä štandardizované informácie o súkromných spoločnostiach a podnikových štruktúrach.

            (6)  Qichacha je súkromná zisková databáza v čínskom vlastníctve, ktorá spotrebiteľom/odborníkom poskytuje obchodné údaje, informácie o úveroch a analytické údaje o súkromných a verejných spoločnostiach usadených v Číne.

            (7)  Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558). V článku 127 sa stanovuje, že dve osoby sa považujú za prepojené, ak je splnená jedna z týchto podmienok: a) jedna z nich je predstaviteľom alebo riaditeľom podniku druhej osoby alebo naopak; b) sú právne uznanými obchodnými spoločníkmi; c) sú zamestnávateľom a zamestnancom; d) tretia strana priamo alebo nepriamo vlastní, ovláda alebo má v držbe aspoň 5 % hodnoty akcií alebo podielov s hlasovacím právom jednej aj druhej osoby; e) jedna z nich priamo alebo nepriamo ovláda druhú; f) obe sú priamo alebo nepriamo ovládané treťou osobou; g) spoločne priamo alebo nepriamo ovládajú tretiu osobu; h) sú členmi jednej rodiny. Osoby, ktoré sú obchodnými spoločníkmi, pričom jedna z nich je bez ohľadu na označenie výhradným zástupcom, výhradným distribútorom alebo výhradným koncesionárom druhej osoby, sa považujú za prepojené osoby, len ak spĺňajú kritériá uvedené v predchádzajúcej vete.


title: Vykonávacie nariadenie Komisie (EÚ) 2020/882 z 25. júna 2020, ktorým sa prijíma žiadosť o udelenie štatútu nového vyvážajúceho výrobcu, pokiaľ ide o konečné antidumpingové opatrenia uložené na dovoz keramického stolového a kuchynského riadu s pôvodom v Čínskej ľudovej republike vykonávacím nariadením (EÚ) 2019/1198

text:
                  26.6.2020

                  SK

                  Úradný vestník Európskej únie

                  L 203/68

         VYKONÁVACIE NARIADENIE KOMISIE (EÚ) 2020/882
         z 25. júna 2020,
         ktorým sa prijíma žiadosť o udelenie štatútu nového vyvážajúceho výrobcu, pokiaľ ide o konečné antidumpingové opatrenia uložené na dovoz keramického stolového a kuchynského riadu s pôvodom v Čínskej ľudovej republike vykonávacím nariadením (EÚ) 2019/1198
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1) (ďalej len „základné nariadenie“),
         so zreteľom na vykonávacie nariadenie Komisie (EÚ) 2019/1198 z 12. júla 2019, ktorým sa po revíznom prešetrovaní pred uplynutím platnosti podľa článku 11 ods. 2 nariadenia (EÚ) 2016/1036 ukladá konečné antidumpingové clo na dovoz keramického stolového a kuchynského riadu s pôvodom v Čínskej ľudovej republike (2) (ďalej len „pôvodné nariadenie“), a najmä na jeho článok 2,
         keďže:
         A.   PLATNÉ OPATRENIA

                     (1)

                     Rada 13. mája 2013 uložila vykonávacím nariadením Rady (EÚ) č. 412/2013 (3) konečné antidumpingové clo na dovoz keramického stolového a kuchynského riadu (ďalej len „dotknutý výrobok“) s pôvodom v Čínskej ľudovej republike (ďalej len „ČĽR“) do Únie.

                     (2)

                     V nadväznosti na revízne prešetrovanie pred uplynutím platnosti podľa článku 11 ods. 2 základného nariadenia Komisia 12. júla 2019 vykonávacím nariadením (EÚ) 2019/1198 predĺžila platnosť opatrení o ďalších päť rokov.

                     (3)

                     V nadväznosti na prešetrovanie obchádzania podľa článku 13 ods. 3 a článku 14 ods. 5 základného nariadenia Komisia 28. novembra 2019 vykonávacím nariadením Komisie (EÚ) 2019/2131 (4) zmenila nariadenie (EÚ) 2019/1198.

                     (4)

                     V pôvodnom prešetrovaní sa v súlade s článkom 17 základného nariadenia na prešetrenie vyvážajúcich výrobcov v ČĽR uplatnil výber vzorky.

                     (5)

                     Komisia uložila na dovoz dotknutého výrobku v prípade vyvážajúcich výrobcov zaradených do vzorky individuálne antidumpingové colné sadzby v rozmedzí od 13,1 % do 23,4 %. V prípade spolupracujúcich vyvážajúcich výrobcov, ktorí neboli zaradení do vzorky, bola uložená colná sadzba vo výške 17,9 %. Zoznam spolupracujúcich vyvážajúcich výrobcov nezaradených do vzorky sa uvádza v prílohe I k nariadeniu (EÚ) 2019/2131. Na dotknutý výrobok od spoločností z ČĽR, ktoré sa buď neprihlásili, alebo nespolupracovali pri prešetrovaní, bola ďalej uložená colná sadzba pre celú krajinu vo výške 36,1 %.

                     (6)

                     Podľa článku 2 pôvodného nariadenia Komisia môže prílohu I k uvedenému nariadeniu zmeniť tak, že novému vyvážajúcemu výrobcovi sa prizná colná sadzba uplatňovaná v prípade spolupracujúcich spoločností, ktoré neboli zaradené do vzorky alebo ktorým nebolo priznané individuálne zaobchádzanie, teda vážená priemerná colná sadzba vo výške 17,9 %, ak prípadný nový vyvážajúci výrobca v ČĽR poskytne Komisii dostatočné dôkazy, že:

                                 a)

                                 nevyvážal dotknutý výrobok do Únie počas obdobia prešetrovania, na základe ktorého boli uložené opatrenia, t. j. od 1. januára 2011 do 31. decembra 2011 (ďalej len „pôvodné obdobie prešetrovania“);

                                 b)

                                 nie je prepojený so žiadnymi vývozcami ani výrobcami v ČĽR, ktorí podliehajú antidumpingovým opatreniam uloženým pôvodným nariadením, a

                                 c)

                                 v skutočnosti vyvážal do Únie dotknutý výrobok po skončení pôvodného obdobia prešetrovania alebo prijal neodvolateľný zmluvný záväzok vyviezť značné množstvo do Únie.

               B.   ŽIADOSŤ O UDELENIE ŠTATÚTU NOVÉHO VYVÁŽAJÚCEHO VÝROBCU

                     (7)

                     Spoločnosť Hunan Huazhi Ceramic Co., Ltd. (ďalej len „Huazhi“ alebo „žiadateľ“) predložila Komisii žiadosť o udelenie štatútu nového vyvážajúceho výrobcu, na základe ktorého by podliehala colnej sadzbe uplatniteľnej na spolupracujúce spoločnosti v ČĽR nezaradené do vzorky, ktorá predstavuje 17,9 %. Žiadateľ tvrdil, že spĺňa všetky tri podmienky uvedené v článku 2 pôvodného nariadenia.

                     (8)

                     S cieľom určiť, či žiadateľ spĺňa podmienky na udelenie štatútu nového vyvážajúceho výrobcu uvedené v článku 2 pôvodného nariadenia (ďalej len „podmienky štatútu nového vyvážajúceho výrobcu“), Komisia najprv zaslala žiadateľovi dotazník, v ktorom ho požiadala o dôkazy o tom, že spĺňa uvedené podmienky.

                     (9)

                     Komisia vyplnený dotazník zanalyzovala a následne požiadala o ďalšie informácie a podporné dôkazy, ktoré žiadateľ predložil.

                     (10)

                     Komisia sa snažila overiť všetky informácie, ktoré považovala za potrebné na to, aby stanovila, či žiadateľ spĺňa podmienky štatútu nového vyvážajúceho výrobcu. Komisia pritom analyzovala dôkazy predložené žiadateľom vo vyplnenom dotazníku, pričom nahliadla do rôznych online databáz vrátane databáz Orbis (5) a Qichacha (6) a krížovo overila informácie spoločnosti s informáciami predloženými v predchádzajúcich prípadoch. Súčasne informovala výrobné odvetvie Únie o žiadosti žiadateľa a vyzvala ho, aby v prípade potreby poskytlo pripomienky. Od výrobného odvetvia Únie neboli doručené žiadne pripomienky.

               C.   ANALÝZA ŽIADOSTI

                     (11)

                     V súvislosti s podmienkou uvedenou v článku 2 písm. a) pôvodného nariadenia, že žiadateľ nevyvážal dotknutý výrobok do Únie počas obdobia prešetrovania, na základe ktorého boli uložené opatrenia, t. j. od 1. januára 2011 do 31. decembra 2011 (ďalej len „pôvodné obdobie prešetrovania“), Komisia zistila, že žiadateľ v tom čase ako spoločnosť neexistoval. Stanovy spoločnosti Huazhi sú z októbra 2013 a jej obchodná licencia z novembra 2013. Žiadateľ teda nemohol počas daného obdobia prešetrovania vyvážať dotknutý výrobok do Únie, a preto spĺňa túto podmienku.

                     (12)

                     V súvislosti s podmienkou uvedenou v článku 2 písm. b) pôvodného nariadenia, že žiadateľ nie je prepojený so žiadnymi vývozcami ani výrobcami, ktorí podliehajú antidumpingovým opatreniam uloženým pôvodným nariadením, Komisia zistila, že ani jeden z dvoch akcionárov spoločnosti Huazhi nemá ďalšie podiely. Jedným z hlavných zákazníkov spoločnosti Huazhi síce bol jeden čínsky výrobca dotknutého výrobku, ktorý podlieha antidumpingovým opatreniam, nezistil sa však medzi nimi žiadny vzťah vymedzený vo vykonávacom nariadení Komisie 2015/2447 (7). Žiadateľ teda túto podmienku spĺňa.

                     (13)

                     V súvislosti s kritériom uvedeným v článku 2 písm. c) pôvodného nariadenia, že žiadateľ skutočne vyvážal dotknutý výrobok do Únie po pôvodnom období prešetrovania alebo prijal neodvolateľný zmluvný záväzok vyviezť do Únie značné množstvo, Komisia zistila, že žiadateľ vyvážal do Únie v roku 2019, teda po pôvodnom období prešetrovania. Žiadateľ predložil faktúry, baliaci list, nákladný list a potvrdenie o platbe pre objednávku, ktorú zadala v roku 2019 spoločnosť v Francúzsku. Žiadateľ teda túto podmienku spĺňa.

                     (14)

                     Žiadateľ preto spĺňa všetky tri podmienky na priznanie štatútu nového vyvážajúceho výrobcu, ako sa uvádza v článku 2 pôvodného nariadenia, a žiadosť by sa preto mala schváliť. Žiadateľ by mal teda podliehať antidumpingovému clu vo výške 17,9 % pre spolupracujúce spoločnosti nezahrnuté do vzorky v rámci pôvodného prešetrovania.

               D.   POSKYTNUTIE INFORMÁCIÍ

                     (15)

                     Žiadateľ a výrobné odvetvie Únie boli informovaní o základných skutočnostiach a úvahách, na základe ktorých sa považovalo za vhodné priznať spoločnosti Hunan Huazhi Ceramic Co., Ltd. (ďalej len „Huazhi“) sadzbu antidumpingového cla uplatniteľnú na spolupracujúce spoločnosti nezaradené do vzorky v rámci pôvodného prešetrovania.

                     (16)

                     Strany dostali možnosť predložiť pripomienky. Neboli predložené žiadne pripomienky.

                     (17)

                     Toto nariadenie je v súlade so stanoviskom výboru zriadeného článkom 15 ods. 1 základného nariadenia,

               PRIJALA TOTO NARIADENIE:

            Článok 1
            Do zoznamu spolupracujúcich spoločností nezaradených do vzorky podľa vykonávacieho nariadenia (EÚ) 2019/1198, a konkrétne do prílohy I k vykonávaciemu nariadeniu 2019/1198 sa dopĺňa táto spoločnosť:

                        Spoločnosť

                        Doplnkový kód
                        TARIC

                        Hunan Huazhi Ceramic Co., Ltd.

                        C550

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 25. júna 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 176, 30.6.2016, s. 21.

            (2)  Ú. v. EÚ L 189, 15.7.2019, s. 8.

            (3)  Vykonávacie nariadenie Rady (EÚ) č. 412/2013 z 13. mája 2013, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz keramického stolového a kuchynského riadu s pôvodom v Čínskej ľudovej republike (Ú. v. EÚ L 131, 15.5.2013, s. 1).

            (4)  Vykonávacie nariadenie Komisie (EÚ) 2019/2131 z 28. novembra 2019, ktorým sa mení vykonávacie nariadenie (EÚ) 2019/1198, ktorým sa po revíznom prešetrovaní pred uplynutím platnosti podľa článku 11 ods. 2 nariadenia Európskeho parlamentu a Rady (EÚ) 2016/1036 ukladá konečné antidumpingové clo na dovoz keramického stolového a kuchynského riadu s pôvodom v Čínskej ľudovej republike (Ú. v. EÚ L 321, 12.12.2019, s. 139).

            (5)  Orbis je celosvetový poskytovateľ podnikových informácií, ktoré sa týkajú viac ako 220 miliónov spoločností po celom svete. Poskytuje najmä štandardizované informácie o súkromných spoločnostiach a podnikových štruktúrach.

            (6)  Qichacha je súkromná zisková databáza v čínskom vlastníctve, ktorá spotrebiteľom/odborníkom poskytuje obchodné údaje, informácie o úveroch a analytické údaje o súkromných a verejných spoločnostiach usadených v Číne.

            (7)  Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558) V článku 127 sa stanovuje, že dve osoby sa považujú za prepojené, ak je splnená jedna z týchto podmienok: a) jedna z nich je predstaviteľom alebo riaditeľom podniku druhej osoby alebo naopak; b) sú právne uznanými obchodnými spoločníkmi; c) sú zamestnávateľom a zamestnancom; d) tretia strana priamo alebo nepriamo vlastní, ovláda alebo má v držbe aspoň 5 % hodnoty akcií alebo podielov s hlasovacím právom jednej aj druhej osoby; e) jedna z nich priamo alebo nepriamo ovláda druhú; f) obe sú priamo alebo nepriamo ovládané treťou osobou; g) spoločne priamo alebo nepriamo ovládajú tretiu osobu; h) sú členmi jednej rodiny. Osoby, ktoré sú obchodnými spoločníkmi, pričom jedna z nich je bez ohľadu na označenie výhradným zástupcom, výhradným distribútorom alebo výhradným koncesionárom druhej osoby, sa považujú za prepojené osoby, len ak spĺňajú kritériá uvedené v predchádzajúcej vete.


title: Vykonávacie nariadenie Rady (EÚ) 2020/897 z 29. júna 2020, ktorým sa vykonáva nariadenie (EÚ) 2017/2063 o reštriktívnych opatreniach vzhľadom na situáciu vo Venezuele

text:
                  29.6.2020

                  SK

                  Úradný vestník Európskej únie

                  LI 205/1

         VYKONÁVACIE NARIADENIE RADY (EÚ) 2020/897
         z 29. júna 2020,
         ktorým sa vykonáva nariadenie (EÚ) 2017/2063 o reštriktívnych opatreniach vzhľadom na situáciu vo Venezuele
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2017/2063 z 13. novembra 2017 o reštriktívnych opatreniach vzhľadom na situáciu vo Venezuele (1), a najmä na jeho článok 17 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 13. novembra 2017 prijala nariadenie (EÚ) 2017/2063.

                     (2)

                     Vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“) vydal 21. decembra 2019 vyhlásenie v mene Únie, v ktorom uviedol, že rozhodnutie Najvyššieho súdu Venezuely a neuznaného Ústavodarného zhromaždenia zbaviť štyroch členov Národného zhromaždenia ich ústavne udelenej parlamentnej imunity bolo vážnym porušením ústavných ustanovení, právneho štátu a demokratickej zásady deľby moci. Vo vyhlásení sa jasne uviedlo, že Únia bude naďalej monitorovať situáciu a že Únia je pripravená využiť dostupné nástroje na podporu demokracie, právneho štátu a ľudských práv vrátane cielených opatrení, ktoré nepoškodia obyvateľov Venezuely.

                     (3)

                     Vysoký predstaviteľ vydal 9. januára 2020 vyhlásenie v mene Únie, v ktorom uviedol, že nedávne činy proti jedinému demokraticky zvolenému orgánu vo Venezuele, Národnému zhromaždeniu, a mnohým jeho členom vrátane predsedu Národného zhromaždenia ešte prehĺbili venezuelskú krízu a že pokusy o násilné zablokovanie legitímneho volebného procesu predsedníctva Národného zhromaždenia 5. januára 2020 a použitie sily proti jeho predsedovi a viacerým zákonodarcom s cieľom zabrániť im v prístupe do Národného zhromaždenia boli absolútne neprípustné. V uvedenom vyhlásení sa tiež uviedlo, že hlasovanie, ktorého výsledkom bolo tzv. „zvolenie“ Luisa Parru, nie je legitímne, pretože sa počas hlasovania nedodržali právne postupy ani demokratické ústavné zásady, a že členovia Národného zhromaždenia musia mať možnosť vykonávať svoj poslanecký mandát, ktorý im udelil venezuelský ľud, bez akéhokoľvek zastrašovania alebo represií. Vzhľadom na tieto závažné činy a rozhodnutia, ktoré podkopávajú demokraciu, právny štát a ľudské práva, sa okrem toho v uvedenom vyhlásení zdôraznilo odhodlanie Únie začať pracovať na uplatňovaní cielených opatrení proti jednotlivcom zapojeným do porušovania uvedených zásad a práv.

                     (4)

                     Vysoký predstaviteľ 4. júna 2020 vydal v mene Únie vyhlásenie o najnovšom vývoji vo Venezuele vrátane rozhodnutia Najvyššieho súdu Venezuely z 26. mája 2020 o vymenovaní Luisa Parru za predsedu Národného zhromaždenia. V uvedenom vyhlásení sa zdôraznilo, že Únia sa domnieva, že hlasovanie, ktorého výsledkom bolo tzv. „zvolenie“ Luisa Parru, nebolo legitímne, pretože sa počas hlasovania nedodržali právne postupy ani demokratické ústavné zásady. Rovnako sa v ňom uviedlo, že najnovším vývojom sa ešte viac prehĺbila dlhotrvajúca inštitucionálna a politická kríza vo Venezuele a zúžil sa demokratický a ústavný priestor v krajine. V uvedenom vyhlásení sa opätovne potvrdila pozícia Únie, že udržateľný spôsob, ako sa dostať z venezuelskej krízy, možno dosiahnuť len prostredníctvom skutočného a inkluzívneho politického procesu, a zdôraznilo sa, že Únia odmieta všetky druhy násilia vrátane akéhokoľvek vojenského alebo násilného vniknutia do krajiny. Únia v tejto súvislosti konštatovala, že nedávna dohoda medzi národnými aktérmi o humanitárnej pomoci je pozitívnym krokom, a zdôraznila, že je potrebné, aby všetky strany konštruktívne spolupracovali na zmiernení dramatického utrpenia venezuelského ľudu, ktoré ešte zhoršuje pandémia COVID-19.

                     (5)

                     V tejto súvislosti a vzhľadom na pokračujúcu vážnu situáciu vo Venezuele by sa do zoznamu fyzických a právnických osôb, subjektov a orgánov, na ktoré sa vzťahujú reštriktívne opatrenia uvedené v prílohe IV k nariadeniu (EÚ) 2017/2063, malo zaradiť jedenásť osôb.

                     (6)

                     Príloha IV k nariadeniu (EÚ) 2017/2063 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha IV k nariadeniu (EÚ) 2017/2063 sa mení tak, ako sa uvádza v prílohe k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. júna 2020

                  Za Radu

                  predsedníčka

               A. METELKO-ZGOMBIĆ

            (1)  Ú. v. EÚ L 295, 14.11.2017, s. 21.

            PRÍLOHA
            Do zoznamu fyzických a právnických osôb, subjektov a orgánov v prílohe IV k nariadeniu (EÚ) 2017/2063 sa zaraďujú tieto osoby:

                           Meno

                           Identifikačné údaje

                           Zdôvodnenie

                           Dátum zaradenia do zoznamu

                           „26.

                           José Adelino Ornelas Ferreira
                           Prezývka: Ornella Ferreira/Ornellas Ferreira

                           Dátum narodenia: 14. December 1964
                           Miesto narodenia: Caracas, Distrito Capital, Venezuela
                           Číslo preukazu totožnosti: V-7087964
                           Pohlavie: muž

                           Generálny tajomník Národnej obrannej rady od 26. júla 2019 a bývalý veliteľ Národného integrovaného strategického obranného regiónu hlavného mesta (REDI Capital), bývalý náčelník generálneho štábu a bývalý zástupca veliteľa štábu operačného a strategického velenia Venezuelských bolívarovských národných ozbrojených síl (CEOFANB). V týchto funkciách podporoval a uľahčoval činnosti a politiky venezuelskej vlády, ktoré podkopali demokraciu a právny štát vo Venezuele. Zodpovedný za závažné porušovanie ľudských práv a potláčanie občianskej spoločnosti a demokratickej opozície vo Venezuele, a to aj marením poskytovania humanitárnej pomoci a použitím neprimeranej sily zo strany príslušníkov Bolívarovských ozbrojených síl (FANB) a podriadených ozbrojených síl pod jeho velením vrátane integrovaného strategického obranného regiónu (REDI), integrovanej obrannej operačnej zóny (ZODI) a Bolívarovskej národnej gardy.

                           29.6.2020

                           27.

                           Gladys del Valle Requena

                           Dátum narodenia: 9. november 1952
                           Miesto narodenia: Puerto Santo, Sucre, Venezuela
                           Číslo preukazu totožnosti: V-4114842
                           Pohlavie: žena

                           Od 26. októbra 2018 druhá podpredsedníčka neuznaného Národného ústavodarného zhromaždenia (ANC). Vo svojej vedúcej úlohe v neuznanom ANC oslabuje demokraciu a právny štát vo Venezuele, a to aj podpísaním dekrétu, ktorým bol predseda Národného zhromaždenia Venezuely Juan Guaidó zbavený svojej parlamentnej imunity.

                           29.6.2020

                           28.

                           Tania Valentina Diaz González

                           Dátum narodenia: 18. jún 1963
                           Miesto narodenia: Caracas, Distrito Capital, Venezuela
                           Číslo preukazu totožnosti: V-6432672
                           Pohlavie: žena

                           Členka a od 4. januára 2018 prvá podpredsedníčka neuznaného Národného ústavodarného zhromaždenia (ANC). Vo svojej vedúcej funkcii v neuznanom ANC oslabuje demokraciu a právny štát vo Venezuele, a to aj podpísaním dekrétu, ktorým bol predseda Národného zhromaždenia Venezuely Juan Guaidó zbavený svojej parlamentnej imunity.

                           29.6.2020

                           29.

                           Elvis Eduardo Hidrobo Amoroso

                           Dátum narodenia: 4. august 1963
                           Miesto narodenia: Caracas, Distrito Capital, Venezuela
                           Číslo preukazu totožnosti: V-7659695
                           Pohlavie: muž

                           Od 23. októbra 2018 všeobecný kontrolný úradník a bývalý prvý a druhý podpredseda neuznaného Národného ústavodarného zhromaždenia (ANC). Svojím konaním oslabil demokraciu a právny štát vo Venezuele, a to aj tým, že viedol neuznané ANC, podpísal „zákon proti nenávisti“, ktorým sa odôvodňuje odvolanie zákonne zvoleného guvernéra opozície a zakazuje Juanovi Guaidóovi kandidovať do akýchkoľvek verejných funkcií.

                           29.6.2020

                           30.

                           Juan José Mendoza Jover

                           Dátum narodenia: 11. marec 1969
                           Miesto narodenia: Trujillo, Venezuela
                           Adresa: Arnoldo Gabaldon, Candelaria, Edo. Trujillo
                           Číslo preukazu totožnosti: V-9499372
                           Pohlavie: muž

                           Od 24. februára 2017 druhý podpredseda Najvyššieho súdu Venezuely (Tribunal Supremo de Justicia (TSJ)) a predseda ústavnej komory Najvyššieho súdu. Jeho konanie oslabilo demokraciu a právny štát vo Venezuele, a to aj prostredníctvom viacerých súdnych rozhodnutí v posledných dvoch rokoch, ktoré obmedzili alebo oslabili ústavné právomoci demokraticky zvoleného zákonodarného orgánu Venezuely, Národného zhromaždenia.

                           29.6.2020

                           31.

                           Jorge Elieser Marquez Monsalve

                           Dátum narodenia: 20. február 1971
                           Miesto narodenia: Caracas, Venezuela
                           Číslo preukazu totožnosti: V-8714253
                           Pohlavie: muž

                           Od 7. augusta 2017 generálny riaditeľ Národnej komisie pre telekomunikácie (CONATEL). Jeho konanie oslabilo demokraciu a právny štát vo Venezuele, a to aj prísnym obmedzením práv venezuelského ľudu na slobodu tlače, slobodu prejavu a na informácie. Využil osobitné právomoci organizácie CONATEL na umlčanie kritiky a disidentov režimu blokovaním, filtrovaním internetových stránok a zamedzovaním prístupu k nim a zrušením existujúcich licencií pre rozhlasové a televízne stanice a zamietnutím udeliť nové takéto licencie.

                           29.6.2020

                           32.

                           Farik Karin Mora Salcedo

                           Číslo preukazu totožnosti: V-8608523
                           Pohlavie: muž

                           Prokurátor pôsobiaci na Prvom špecializovanom súde prvej inštancie Venezuely v rámci generálneho riaditeľstva Vojenskej kontrarozviedky (Dirección General de Contrainteligencia Militar (DGCIM)). Jeho konanie oslabilo demokraciu a právny štát vo Venezuele, a to aj iniciovaním politicky motivovaného trestného stíhania, ktoré vyústilo do svojvoľného zadržiavania členov Národného zhromaždenia a iných úradníkov, ktorí vystupovali proti Madurovmu režimu.

                           29.6.2020

                           33.

                           Dinorah Yoselin Bustamante Puerta

                           Dátum narodenia: 14. január 1975
                           Číslo preukazu totožnosti: V-10002096
                           Pohlavie: žena

                           Prokurátorka pôsobiaca na Prvom špecializovanom súde prvej inštancie Venezuely v rámci generálneho riaditeľstva Vojenskej kontrarozviedky (Dirección General de Contrainteligencia Militar (DGCIM)). Jej konanie oslabilo demokraciu a právny štát vo Venezuele, a to aj iniciovaním politicky motivovaného trestného stíhania, ktoré vyústilo do svojvoľného zadržiavania členov Národného zhromaždenia a iných úradníkov, ktorí vystupovali proti Madurovmu režimu.

                           29.6.2020

                           34.

                           Luis Eduardo Parra Rivero

                           Dátum narodenia: 7. júl 1978
                           Číslo preukazu totožnosti: V-14211633
                           Pohlavie: muž

                           Člen a nelegitímne zvolený predseda Národného zhromaždenia. Ako člen Národného zhromaždenia zinscenoval svoje zvolenie za predsedu Národného zhromaždenia 5. januára 2020, čím oslabil demokraciu a právny štát vo Venezuele. Voľby sa uskutočnili za okolností, keď bol vstup niekoľkých poslancov do priestorov Národného zhromaždenia zablokovaný vojenskou políciou a nebola dosiahnutá uznášaniaschopnosť. Členovia opozície sa preto museli zorganizovať mimo priestorov Národného zhromaždenia, aby za jeho predsedu znovu zvolili Juana Guaidóa. Krátko po zinscenovaných voľbách Parru, ktoré podporila politická strana režimu PSUV, Maduro a neuznané Národné ústavodarné zhromaždenie (ANC) uvítali zvolenie Parru.

                           29.6.2020

                           35.

                           Franklyn Leonardo Duarte

                           Dátum narodenia: 15. máj 1977
                           Číslo preukazu totožnosti: V-3304045

                           Člen a nelegitímne zvolený prvý podpredseda Národného zhromaždenia. Ako člen Národného zhromaždenia zinscenoval svoje zvolenie za prvého podpredsedu Národného zhromaždenia 5. januára 2020, čím oslabil demokraciu a právny štát vo Venezuele. Voľby sa uskutočnili za okolností, keď bol vstup niekoľkých poslancov do Národného zhromaždenia zablokovaný vojenskou políciou a nebola dosiahnutá uznášaniaschopnosť. Preto sa členovia opozície museli zorganizovať mimo priestorov Národného zhromaždenia, aby si znovu zvolili Juana Guaidóa za svojho predsedu. Krátko po zinscenovaných voľbách Duarteho, ktoré podporila politická strana režimu PSUV, Maduro a neuznané Národné ústavodarné zhromaždenie uvítali zvolenie predsedníctva Národného zhromaždenia (ANC).

                           29.6.2020

                           36.

                           José Gregorio Noriega Figueroa

                           Dátum narodenia: 21. február 1969
                           Číslo preukazu totožnosti: V-8348784
                           Pohlavie: muž

                           Člen a nelegitímne zvolený druhý podpredseda Národného zhromaždenia. Ako člen Národného zhromaždenia zinscenoval svoje zvolenie za druhého podpredsedu Národného zhromaždenia 5. januára 2020, čím oslabil demokraciu a právny štát vo Venezuele. Voľby sa uskutočnili za okolností, keď bol vstup niekoľkých poslancov do priestorov Národného zhromaždenia zablokovaný vojenskou políciou a nebola dosiahnutá uznášaniaschopnosť. Členovia opozície sa preto museli zorganizovať mimo priestorov Národného zhromaždenia, aby za jeho predsedu znovu zvolili Juana Guaidóa. Krátko po zinscenovaných voľbách Noriegu, ktoré podporila politická strana režimu PSUV, zvolenie predsedníctva Národného zhromaždenia uvítal Maduro a neuznané Národné ústavodarné zhromaždenie (ANC).

                           29.6.2020“.


title: Vykonávacie nariadenie Komisie (EÚ) 2020/890 z 23. júna 2020, ktorým sa do registra chránených označení pôvodu a chránených zemepisných označení zapisuje názov [„Mele del Trentino“ (CHZO)]

text:
                  30.6.2020

                  SK

                  Úradný vestník Európskej únie

                  L 206/1

         VYKONÁVACIE NARIADENIE KOMISIE (EÚ) 2020/890
         z 23. júna 2020,
         ktorým sa do registra chránených označení pôvodu a chránených zemepisných označení zapisuje názov [„Mele del Trentino“ (CHZO)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 50 ods. 2 písm. a) nariadenia (EÚ) č. 1151/2012 bola v Úradnom vestníku Európskej únie uverejnená žiadosť Talianska o zápis názvu „Mele del Trentino“ do registra (2).

                     (2)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Mele del Trentino“ by sa mal zapísať do registra,

               PRIJALA TOTO NARIADENIE:

            Článok 1
            Názov „Mele del Trentino“ (CHZO) sa zapisuje do registra.
            Názov uvedený v prvom odseku sa vzťahuje na výrobok triedy 1.6. Ovocie, zelenina a obilniny v pôvodnom stave alebo spracované, ktorá je uvedená v prílohe XI k vykonávaciemu nariadeniu Komisie (EÚ) č. 668/2014 (3).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 23. júna 2020

                  Za Komisiu

                  v mene predsedníčky

               Janusz WOJCIECHOWSKI

                  člen Komisie

            (1)  Ú. v. EÚ L 343, 14.12.2012, s. 1.

            (2)  Ú. v. EÚ C 72, 5.3.2020, s. 14.

            (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).


title: Vykonávacie nariadenie Komisie (EÚ) 2020/891 z 26. júna 2020, ktorým sa mení vykonávacie nariadenie (EÚ) č. 447/2014, pokiaľ ide o osobitné ustanovenia na zosúladenie ustanovení týkajúcich sa vykonávania programov cezhraničnej spolupráce financovaných v rámci nástroja predvstupovej pomoci (IPA) s osobitnými opatreniami v reakcii na pandémiu COVID-19

text:
                  30.6.2020

                  SK

                  Úradný vestník Európskej únie

                  L 206/3

         VYKONÁVACIE NARIADENIE KOMISIE (EÚ) 2020/891
         z 26. júna 2020,
         ktorým sa mení vykonávacie nariadenie (EÚ) č. 447/2014, pokiaľ ide o osobitné ustanovenia na zosúladenie ustanovení týkajúcich sa vykonávania programov cezhraničnej spolupráce financovaných v rámci nástroja predvstupovej pomoci (IPA) s osobitnými opatreniami v reakcii na pandémiu COVID-19
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 231/2014, ktorým sa ustanovuje nástroj predvstupovej pomoci (IPA II) (1), a najmä na jeho článok 12,
         keďže:

                     (1)

                     V súlade s článkom 33 vykonávacieho nariadenia Komisie (EÚ) č. 447/2014 (2) sa uplatňujú pravidlá uplatniteľné na cieľ Európska územná spolupráca uvedené v nariadeniach Európskeho parlamentu a Rady (EÚ) č. 1303/2013 (3) a (EÚ) č. 1299/2013 (4).

                     (2)

                     Pandémia COVID-19 má bezprecedentný vplyv na vykonávanie programov cezhraničnej spolupráce v rámci nástroja predvstupovej pomoci (IPA II), ako aj Európskej územnej spolupráce. Vznikla tak mimoriadna situácia, ktorú treba riešiť prostredníctvom osobitných opatrení. Tieto opatrenia by mali umožniť, aby programy cezhraničnej spolupráce v rámci IPA II prispievali k flexibilnej a účinnej reakcii na rýchlo vznikajúce potreby, pokiaľ ide o najmenej chránené odvetvia, ako sú zdravotná starostlivosť, podnikanie – vrátane malých a stredných podnikov – a trh práce, čím sa posilní sociálno-ekonomická obnova v programových oblastiach.

                     (3)

                     Osobitné opatrenia zavedené nariadeniami Európskeho parlamentu a Rady (EÚ) 2020/460 (5) a (EÚ) 2020/558 (6) sa vzťahujú na programy cezhraničnej spolupráce v rámci Európskej územnej spolupráce a na programy cezhraničnej spolupráce v rámci IPA II v rozsahu, v akom články 33 až 48 vykonávacieho nariadenia (EÚ) č. 447/2014 odkazujú na ustanovenia zmenené nariadeniami (EÚ) 2020/460 a (EÚ) 2020/558. Je však vhodné zmeniť aj určité ustanovenia vykonávacieho nariadenia (EÚ) č. 447/2014, na ktoré sa uvedené osobitné opatrenia nevzťahujú.

                     (4)

                     V snahe zmierniť zaťaženie verejných rozpočtov, ktoré reagujú na pandémiu COVID-19, by sa mala riadiacim orgánom poskytnúť výnimočná možnosť požiadať o mieru spolufinancovania vo výške 100 %, ktorá by sa uplatňovala v účtovnom roku 2020 – 2021 v súlade s rozpočtovými prostriedkami a v závislosti od dostupných finančných prostriedkov.

                     (5)

                     V záujme poskytnutia väčšej flexibility pri boji s pandémiou COVID-19 by sa malo umožniť členským štátom pružnejšie vykonávať programy a v prípade zmien programov cezhraničnej spolupráce by sa mal umožniť zjednodušený postup, ktorý si nevyžaduje rozhodnutie Komisie. Informácie o takýchto zmenách, ktoré sa majú predkladať Komisii, by sa mali objasniť.

                     (6)

                     Vzhľadom na naliehavosť situácie v súvislosti s pandémiou COVID-19 je vhodné umožniť urýchlené uplatňovanie opatrení stanovených v tomto nariadení, ktoré by preto malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.

                     (7)

                     Vykonávacie nariadenie (EÚ) č. 447/2014 by sa preto malo zodpovedajúcim spôsobom zmeniť.

                     (8)

                     Opatrenia stanovené v tomto nariadení sú v súlade so stanoviskom výboru IPA II zriadeného nariadením (EÚ) č. 231/2014,

               PRIJALA TOTO NARIADENIE:

            Článok 1
            Vykonávacie nariadenie (EÚ) č. 447/2014 sa mení takto:

                        (1)

                        V článku 28 sa dopĺňa nový odsek 2A:

                           „2A.   Odchylne od odseku 2 sa môže na žiadosť riadiaceho orgánu uplatniť na výdavky vykázané v žiadostiach o platbu počas účtovného roka, ktorý sa začína 1. júla 2020 a končí 30. júna 2021, miera spolufinancovania vo výške 100 % pre jednu alebo viac prioritných osí.
                           Žiadosť o úpravu miery spolufinancovania sa predkladá v súlade s postupom zmeny programov stanoveným v článku 31 ods. 5A a prikladá sa k nej revidovaný program. Miera spolufinancovania vo výške 100 % sa uplatňuje len vtedy, ak Komisia schváli príslušnú zmenu programu spolupráce pred predložením konečnej žiadosti o priebežnú platbu v súlade s článkom 135 ods. 2 nariadenia (EÚ) č. 1303/2013.
                           Prvý deň účtovného roka, ktorý sa začína 1. júla 2021 a končí 30. júna 2022, sa miera spolufinancovania automaticky vráti na úroveň, ktorú mala v deň predloženia žiadosti o úpravu miery spolufinancovania uvedenej v druhom pododseku Komisii.“

                        (2)

                        V článku 31 sa dopĺňa nový odsek 5A:

                           „5A.   Odchylne od odseku 5 môže riadiaci orgán v prípade programov cezhraničnej spolupráce podľa článku 27 písm. a) od 1. februára 2020 previesť počas programového obdobia maximálne 8 % prostriedkov pridelených na prioritu a maximálne 4 % rozpočtu programu na inú prioritu v rámci rovnakého programu. Takéto prevody nemajú vplyv na predchádzajúce roky.
                           Nepovažujú sa za zásadné a nevyžadujú si rozhodnutie Komisie o zmene programu. Musia však spĺňať všetky regulačné požiadavky a musí ich vopred schváliť spoločný monitorovací výbor. Členský štát oznámi finančný plán Komisii.
                           Odseky 2 a 3 sa nevzťahujú na zmeny programu podľa tohto odseku.“

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. júna 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 77, 15.3.2014, s. 11.

            (2)  Vykonávacie nariadenie Komisie (EÚ) č. 447/2014 z 2. mája 2014 o osobitných pravidlách pre vykonávanie nariadenia Európskeho parlamentu a Rady (EÚ) č. 231/2014 z 11. marca 2014, ktorým sa ustanovuje nástroj predvstupovej pomoci (IPA II) (Ú. v. EÚ L 132, 3.5.2014, s. 32).

            (3)  Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).

            (4)  Nariadenie Európskeho parlamentu a Rady (EÚ) č. 1299/2013 zo 17. decembra 2013 o osobitných ustanoveniach na podporu cieľa Európska územná spolupráca z Európskeho fondu regionálneho rozvoja (Ú. v. EÚ L 347, 20.12.2013, s. 259).

            (5)  Nariadenie Európskeho parlamentu a Rady (EÚ) 2020/460 z 30. marca 2020, ktorým sa menia nariadenia (EÚ) č. 1301/2013, (EÚ) č. 1303/2013 a (EÚ) č. 508/2014, pokiaľ ide o osobitné opatrenia na mobilizáciu investícií v systémoch zdravotnej starostlivosti členských štátov a v iných odvetviach ich hospodárstiev v reakcii na výskyt ochorenia COVID-19 (Investičná iniciatíva v reakcii na koronavírus) (Ú. v. EÚ L 99, 31.3.2020, s. 5).

            (6)  Nariadenie Európskeho parlamentu a Rady (EÚ) 2020/558 z 23. apríla 2020, ktorým sa menia nariadenia (EÚ) č. 1303/2013 a (EÚ) č. 1301/2013, pokiaľ ide o špecifické opatrenia na zabezpečenie mimoriadnej flexibility pri využívaní európskych štrukturálnych a investičných fondov v reakcii na výskyt ochorenia COVID-19 (Ú. v. EÚ L 130, 24.4.2020, s. 1).